Document ID: /roh_data/filtered/fineweb-2-filterrobots_roh.jsonl.gz/70305

Asterix cun ses chavels e barbis mellen e las plimas sin chau è la figura principala èn tut ils 40 cudeschets. Ensemen cun ses collega Obelix che porta las chautschas blau-alvas bain enconuschentas cumbatta el encunter ils Romans en mintga suletta aventura. Dapi il 1961 datti uss gia questas istorgias che giogan adina 50 onns avant Cristus.
Il Sursilvan Florentin Lutz ch'abita a Berna posseda tut las ediziuns d'Asterix ed è in vair fan da questas istorgias. «Quai n'è betg Goethe, ma quai è insatge ch'a ina pulita gronda impurtanza culturala en l'Europa», di el davart il cuntegn dals comics.
La fascinaziun per questas aventuras enturn Asterix haja l'entira famiglia, raquinta il linguist da 70 onns. Giuven e vegl haja plaschair vi da quests cudeschets. Florentin Lutz ha ils onns 80 perfin translatà in comic d'Asterix en il Rumantsch sursilvan.
In comic per mintgina e mintgin
Las aventuras èn plain sgnoccas, gieus da pleds e clischés. Uschia vulan ils auturs porscher insatge per tuts. Dals uffants ch'han gugent ils dissegns e la moda surfatga fin als intellectuals che sa legran da citats da l'imperatur Caesar u dad allusiuns a persunas istoricas.
Ch'ils cudeschets d'Asterix han in immens success mussa er il sguard sin las cifras. Ils comics èn fin oz vegnids translatads en var 100 linguas (er rumantsch) e pliras tschient milliuns giadas èn ils comics vegnids vendids sin l'entir mund, ma spezialmain en l'Europa.